唔怕虧損超標 紐卡素將同祖連頓續約
2024年04月11日 20:03
東網電視
更多新聞短片
祖連頓自從1月初英足盃對新特蘭受傷後,一直缺陣。(Getty Images)
紐卡素財政虧損嚴重,盛傳需要出售球員填數,以符合英超賽會財政要求,但根據「轉會權威」記者羅曼諾(Fabrizio Romano)爆料,「喜鵲」率先出手留住主力,將會同中場祖連頓續約至2028年6月,意味呢位27歲巴西國腳屬於非賣品。
祖連頓將於明年夏天約滿,據悉佢同紐卡素就續約問題,已經接近達成協議,雙方將會續約至2028年6月。領隊艾迪侯域認為,祖連頓屬於球隊骨幹人物,必須留住佢,「喜鵲」下季先至有能力捲土重來。
祖連頓2019年由賀芬咸加盟紐卡素,一直屬於球隊主力,其中2021/22年球季更加當選紐卡素最佳球員。不過,祖連頓今季因為受傷,僅於英超上陣16場入2球,佢自從1月初英足盃對新特蘭受傷之後,一直缺陣,可能會提早收咧。